Diari Oficial de la Generalitat Valenciana


Sumari del DOGV 7751, del 01-04-2016 (2016/2163)

RESOLUCIÓ de 23 de març de 2016, de la Secretaria Autonòmica d'Educació i Investigació, per la qual es convoca la formació pedagògica i didàctica preparatòria per a l'obtenció de la certificació oficial que acredite estar en possessió de la formació equivalent a l'exigida en l'article 100 de la Llei Orgànica 2/2006, de 3 de maig, d'Educació, per a aquelles persones que, per raons derivades de la seua titulació, no puguen accedir als estudis de màster que habilite per a l'exercici de les professions de professor d'Educació Secundària Obligatòria i Batxillerat, Formació Professional i ensenyaments d'idiomes.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7751

Data del DOGV
:   01-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2163


Data del document
:   23-03-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ de 23 de març de 2016, de la Secretaria Autonòmica d'Educació i Investigació, per la qual es convoca la formació pedagògica i didàctica preparatòria per a l'obtenció de la certificació oficial que acredite estar en possessió de la formació equivalent a l'exigida en l'article 100 de la Llei Orgànica 2/2006, de 3 de maig, d'Educació, per a aquelles persones que, per raons derivades de la seua titulació, no puguen accedir als estudis de màster que habilite per a l'exercici de les professions de professor d'Educació Secundària Obligatòria i Batxillerat, Formació Professional i ensenyaments d'idiomes. [2016/2163]  
  
  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, estableix en l'article 100.2 que per a exercir la docència en els diferents ensenyaments regulats en la dita llei serà necessari estar en possessió de les titulacions acadèmiques corresponents i tindre la formació pedagògica i didàctica que el Govern establisca per a cada ensenyament.  
La disposició addicional única del Reial Decret 276/2007, de 23 de febrer, pel qual s'aprova el reglament d'ingrés, accessos i adquisició de noves especialitats en els cossos docents a què es refereix la Llei Orgànica d'Educació, i es regula el règim transitori d'ingrés a què al·ludeix la disposició transitòria dèsset de la referida llei, estableix les titulacions declarades equivalents als efectes de docència per a l'ingrés en determinats cossos docents.  
Igualment el Reial Decret 1834/2008, de 8 de novembre, pel qual es defineixen les condicions de formació per a l'exercici de la docència en l'Educació Secundària Obligatòria, el Batxillerat, la Formació Professional i els ensenyaments de règim especial i s'estableixen les especialitats dels cossos docents d'ensenyament secundari, especifica en l'article 9 que, per a exercir la docència en l'Educació Secundària Obligatòria, el Batxillerat, la Formació Professional i l'ensenyament d'idiomes, serà necessari estar en possessió d'un títol oficial de màster que acredite la formació pedagògica i didàctica d'acord amb el que estableixen els articles 94, 95 i 97 de l'esmentada Llei Orgànica d'Educació.  
  
Així mateix, la disposició addicional primera de l'esmentat reial decret estableix que els professors que no puguen accedir als estudis oficials de màster per raons derivades de la seua titulació hauran d'acreditar una formació pedagògica i didàctica equivalent a l'establida en l'article 100.2 de la Llei Orgànica d'Educació, en les condicions que establisca el Ministeri d'Educació.  
En desplegament d'aquest mandat legal es dicta l'Ordre EDU/2645/2011, de 23 de setembre, que estableix la formació equivalent a la formació pedagògica i didàctica exigida per a aquelles persones que, estant en possessió d'una titulació equivalent als efectes de docència, no poden realitzar els estudis de màster, definint els requisits dels estudis i establint en l'article 2.3 que les administracions educatives determinaran les institucions educatives que poden oferir aquests estudis. Així mateix, l'article 2.4 disposa que en superar els estudis l'administració educativa corresponent emetrà un certificat oficial, amb validesa en tot el territori nacional, segons les especificacions indicades en l'annex I, en el qual conste expressament la possessió de la formació pedagògica i didàctica equivalent a l'exigida en l'article 100.2 de la Llei Orgànica 2/2006, de 3 de maig. Aquesta ordre va ser objecte de modificació posteriorment per l'Ordre ECD/1058/2013, de 7 de juny, per la qual es modifica l'Ordre EDU/2645/2011, de 23 de setembre, per la qual s'estableix la formació equivalent a la formació pedagògica i didàctica exigida per a aquelles persones que, estant en possessió d'una titulació declarada equivalent als efectes de docència, no poden realitzar els estudis de màster.  
  
L'article 53.1 de l'Estatut d'Autonomia determina que és competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
  
És competència de la Conselleria d'Educació, Investigació, Cultura i Esport, en virtut del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria, determinar els aspectes que l'esmentada ordre del Ministeri d'Educació atribueix a les administracions educatives.  
L'Ordre 4/2016, d'1 de març, de la Conselleria d'Educació, Investigació, Cultura i Esport, per la qual es determinen, a la Comunitat Valenciana, les institucions educatives que poden oferir els estudis conduents a l'obtenció de la certificació oficial que acredite estar en possessió de la formació equivalent a la formació pedagògica i didàctica exigida en l'article 100 de la Llei Orgànica 2/2006, de 3 de maig, d'Educació, per a aquelles persones que, per raons derivades de la seua titulació, no puguen accedir als estudis de màster, estableix en l'article 6 que l'òrgan superior amb competència en matèria de formació permanent del professorat dictarà les resolucions necessàries per a convocar la formació conduent a l'obtenció del certificat d'acreditació i establirà els criteris de selecció i priorització de participants, així com la temporalització, concreció dels criteris d'avaluació i convalidació de les activitats.  
  
La Resolució de 3 de març de 2016, de la Secretaria Autonòmica d'Educació i Investigació, convoca la formació pedagògica i didàctica conduent a l'obtenció de la certificació oficial que acredite estar en possessió de la formació equivalent a l'exigida en l'article 100 de la Llei Orgànica 2/2006, de 3 de maig, d'Educació, per a aquelles persones que, per raons derivades de la seua titulació, no puguen accedir als estudis de màster que habilite per a l'exercici de les professions de professor d'Educació Secundària Obligatòria i Batxillerat, Formació Professional i ensenyaments d'idiomes, i estableix en l'apartat 2 que només podran accedir a aquesta formació aquells que acrediten en el moment de la matrícula, i com a requisit previ, el domini d'una llengua estrangera equivalent o superior al nivell B1 del Marc Europeu Comú de Referència per a les Llengües, d'acord amb la Recomanació número R (98)6 del Comité de Ministres d'Estats Membres, de 17 d'octubre de 2000, donant opció a aquells que no poden acreditar-ho a inscriure's en una prova de llengua estrangera prèvia a l'inici de la formació.  
  
En virtut de les competències establides en el Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport (DOCV 7620, 22.09.2015), i de la disposició final primera de l'Ordre 17/2013, de 15 d'abril, de la Conselleria d'Educació, Cultura i Esport, resolc:  
  
1. Objecte i àmbit d'aplicació  
1. Convocar la formació preparatòria per a l'obtenció de la certificació oficial de la formació pedagògica i didàctica que habilite per a l'exercici de la docència a aquelles persones que, per raons derivades de la seua titulació, no puguen accedir als estudis de màster a la Comunitat Valenciana.  
2. Establir els criteris de selecció i priorització de participants, així com la temporalització, concreció dels criteris d'avaluació i convalidació de les activitats.  
  
2. Destinataris i requisits de participació  
Només podran accedir a aquesta formació el personal docent en actiu de qualsevol dels cossos docents no universitaris que figuren en la disposició addicional setena de la Llei Orgànica 2/2006, de 3 de maig, d'Educació, que preste serveis en centres amb ensenyaments reglats i sostinguts amb fons públics de la Generalitat Valenciana o estiga inclòs en una borsa de treball docent de la Conselleria d'Educació, Investigació, Cultura i Esport, i que a més:  
- Posseïsquen una titulació declarada equivalent als efectes de docència en la LOE.  
- Estiguen en possessió d'una especialitat recollida en l'annex VI del Reial Decret 276/2007, de 23 de febrer.  
- No hagen treballat per un període superior a 12 mesos amb data anterior a l'1 de setembre de 2014.  
- Acrediten en el moment de la matrícula, i com a requisit previ, el domini d'una llengua estrangera equivalent o superior al nivell B1 del Marc Europeu Comú de Referència per a les Llengües, d'acord amb la Recomanació número R (98)6 del Comité de Ministres d'Estats Membres de 17 d'octubre de 2000.  
Aquelles persones que no puguen acreditar en el moment de la matrícula, i com a requisit previ, el domini d'una llengua estrangera equivalent o superior al nivell B1 del Marc Europeu Comú de Referència per a les Llengües, podran accedir a aquesta formació, i obtindran el certificat a partir del moment que aporten certificat oficial acreditatiu del nivell de llengua estrangera requerit i emés per les entitats reconegudes pel Decret 61/2013 i normativa que el desplega, i sempre abans de la finalització del curs 2016-17.  
  
3. Estructura de la formació i temporalització  
3.1. Duració  
Els estudis a què es refereix aquesta resolució s'organitzaran en tres mòduls, segons s'especifica en l'annex I, i es duran a terme entre el 25 d'abril i el 10 de juliol de 2016.  
3.2. Pràcticum  
El pràcticum començarà el 25 d'abril i finalitzarà el 30 de juny. Es realitzarà en col·laboració amb les institucions educatives que impartisquen els ensenyaments corresponents establits per les administracions educatives. El Servei de Formació del Professorat comunicarà als participants el centre educatiu on realitzaran aquest mòdul, així com el tutor assignat, amb suficient antelació i mitjançant el correu electrònic que el participant haja indicat en el moment de la matrícula, i la publicació al web del Servei de Formació del Professorat.  
Als participants que en el moment de realització del pràcticum estiguen treballant com a professors tècnics de Formació Professional en l'especialitat amb què estan matriculats a la formació, se'ls convalidarà aquest mòdul a raó de 20 hores setmanals.  
3.3. Règim de presencialitat  
Els estudis a què es refereix aquesta resolució s'impartiran en modalitat a distància. Els crèdits corresponents al pràcticum seran presencials.  
  
4. Exempció del pràcticum per convalidació  
El pràcticum podrà ser convalidat per a aquell professorat que acredite una experiència professional per un període mínim de 200 hores d'activitat lectiva en la família professional per la qual opten en centres educatius públics i privats que impartisquen els ensenyaments corresponents. En el cas dels centres educatius amb ensenyaments sostinguts amb fons públics de la Generalitat Valenciana, l'administració comprovarà d'ofici segons conste en els seus registres. Per a l'experiència professional desenvolupada en centres sostinguts amb fons públics d'altres administracions o en centres privats no concertats, s'haurà d'aportar certificat expedit per la direcció dels centres, seguint el model del annex II.  
  
5. Centres específics de pràctiques  
1. A més dels centres reconeguts pels procediments establerts per l'Ordre de 30 de setembre de 2009, de la Conselleria d'Educació, la direcció general amb competència en matèria d'ordenació convocarà, si s'estima necessari, un procés de selecció per a reconeixement de centres específics de pràctiques per a assegurar que es puga atendre la realització del pràcticum del professorat participant en els ensenyaments regulats per aquesta ordre independentment de la seua especialitat.  
  
2. El professorat que exercisca la tutorització haurà d'acreditar una experiència mínima de 3 anys en la docència de l'esmentada especialitat. A falta d'això, la tutorització s'exercirà per part d'una professora o professor de la mateixa família professional.  
  
6. Inscripció  
El període d'inscripció serà des del dia de la publicació d'aquesta convocatòria i durant deu dies naturals.  
La sol·licitud d'inscripció es farà a través de la pàgina web del Servei de Formació del Professorat http://www.ceice.gva.es/per/val/sfp\_4a\_paf.asp i, simultàniament, es presentarà per registre d'entrada. Tot seguit, caldrà adjuntar la sol·licitud escanejada, amb el segell de registre d'entrada, a la sol·licitud d'inscripció telemàtica que es va realitzar per a la participació en la convocatòria, sempre dins del termini d'inscripció establit.  
En cas d'haver d'aportar alguna documentació, cal fer-ho durant el termini d'inscripció segons el procediment telemàtic que s'indicarà. No obstant això, la coordinació dels cursos podrà requerir posteriorment la documentació que crega oportuna quan no dispose d'aquesta.  
  
L'omissió o falsedat de qualsevol de les dades o de la documentació que siga requerida comportarà l'anul·lació de la inscripció en qualsevol moment.  
L'admissió vindrà determinada pel compliment de les condicions de situació laboral i de competència lingüística fixades en l'apartat 2 d'aquesta convocatòria.  
  
7. Documentació a aportar en el moment de la matrícula  
- Declaració jurada de no poder accedir al títol oficial de màster que acredite la formació pedagògica i didàctica d'acord amb el que estableixen els articles 94, 95 i 97 de la Llei Orgànica 2/2006, de 3 de maig, d'Educació, per a l'exercici de la docència en l'Educació Secundària Obligatòria, el Batxillerat, la Formació Professional i els ensenyaments de règim especial, segons l'annex III de la present resolució.  
  
- Permís perquè l'administració puga consultar les dades de l'interessat en el Registre d'Universitats, Centres i Títols, segons l'annex III de la present resolució.  
- Certificat oficial de B1 o superior en una llengua estrangera, si és el cas, d'acord amb el Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres (DOCV 7027, 20 de maig) i la normativa posterior que el desplega.  
- Sol·licitud d'inscripció segellada amb el registre d'entrada.  
- En cas de sol·licitar l'exempció del pràcticum per convalidació, certificat expedit pel centre docent on l'interessat haja exercit la docència en cicles formatius, segons l'annex II de la present resolució, dins dels supòsits del resolc 4.  
No han de presentar cap documentació acreditativa de la competència lingüística en llengua estrangera els participants que hagen sigut acreditats per resolució definitiva de les direccions territorials d'Educació, Cultura i Esport d'acord amb el que preveu la Resolució de 19 de juny de 2012, de la Subdirecció General de Personal Docent de la Conselleria d'Educació, Formació i Ocupació, per la qual es convoca el professorat dels nivells d'ensenyament no universitari per a l'acreditació en llengües estrangeres per a impartir àrees, àmbits, matèries o mòduls no lingüístics, ni aquells que disposen d'un certificat de capacitació en llengua estrangera amb un nivell de llengua mínim d'un B2 acreditat.  
  
Aquelles persones que no pugen acreditar un nivell de competència B1 o superior en llengua estrangera en el moment d'inscripció en aquesta convocatòria, podran fer-ho durant el curs 2016-17 i fins la finalització d'aquest. Només s'emetrà l'acreditació del Certificat Oficial de Formació Pedagògica i Didàctica per a professorat tècnic en el moment en què l'interessat aporte el B1 o superior en llengua estrangera.  
  
  
8. Llista de participants admesos  
La llista provisional de persones seleccionades i no seleccionades es farà pública en la web del Servei de Formació del Professorat a partir del dia 18 d'abril de 2016.  
S'obrirà un període de 5 dies naturals, a comptar de la publicació de la llista provisional perquè les persones excloses puguen presentar al·legacions per registre d'entrada dirigides al Servei de Formació del Professorat. Paral·lelament, s'adjuntarà còpia d'aquesta al·legació a un correu electrònic adreçat a glekmi@aiv.lp, per tal d'agilitar-ne el tràmit. En tot cas, només es prendrà en consideració la documentació justificativa al·legada durant el termini de presentació de sol·licituds. Qualsevol informació omesa o consignada erròniament per la persona interessada no podrà ser invocada a l'efecte de futures reclamacions, ni considerar per tal motiu lesionats els seus interessos i drets.  
La llista definitiva de persones admeses i no admeses es farà pública en la web del Servei de Formació del Professorat a partir del dia 22 d'abril de 2016.  
9. Tractament de la informació  
Les dades personals que conté el formulari podran ser incloses en un fitxer per al tractament per la Conselleria d'Educació, Investigació, Cultura i Esport, en l'ús de les funcions pròpies que té atribuïdes en l'àmbit de les seues competències, i es podrà dirigir a qualsevol òrgan seu per a exercir els drets d'accés, rectificació, cancel·lació i oposició, segons disposa la Llei Orgànica 15/1999, de Protecció de Dades de Caràcter Personal (BOE 298, 14.12.1999).  
  
  
10. Assistència i entrega de tasques i avaluació del curs  
Mòdul 1: general  
Per a la superació del mòdul 1 cal assistir de manera obligatòria a les sessions presencials que es determinen. D'acord amb el que preveu el punt 3 de l'article 17 de l'Ordre 65/2013, de 26 d'octubre, de la Conselleria d'Educació, Formació i Ocupació, en cas de no justificar l'absència amb anterioritat, es procedirà a donar de baixa la participació. A més, és obligatòria la realització i la superació de totes les activitats plantejades en la formació a distància i la seua entrega dins del calendari fixat en la plataforma de formació. Correspondrà al tutor l'avaluació final del mòdul.  
La superació del mòdul 1 donarà accés immediat al mòdul 2.  
  
Mòdul 2: específic  
Per a la superació del mòdul 2 cal assistir de manera obligatòria a les sessions presencials que es determinen. D'acord amb el que preveu el punt 3 de l'article 17 de l'Ordre 65/2013, de 26 d'octubre, de la Conselleria d'Educació, Formació i Ocupació, en cas de no justificar l'absència amb anterioritat, es procedirà a donar de baixa la participació. A més, és obligatòria la realització i la superació de totes les activitats plantejades en la formació a distància i la seua entrega dins del calendari fixat en la plataforma de formació. Correspondrà al tutor l'avaluació final del mòdul.  
La superació del mòdul 2 donarà accés immediat al mòdul 3.  
  
Mòdul 3: pràcticum  
Per a la superació del mòdul 3 cal assistir de manera obligatòria a les sessions formatives en els centres docents prèviament determinats per la Conselleria d'Educació, Investigació, Cultura i Esport. A més, és obligatòria la qualificació positiva del treball de fi d'estudis per part del professor tutor.  
  
València, 23 de març de 2016. El secretari autonòmic d'Educació i Investigació: Miguel Soler Gracia.  
  
  
ANNEX I  
Estructura, temporalització i assignació de crèdits de la formació  
  
Mòdul Continguts Crèdits  
1. Genèric Sistema educatiu espanyol: història i evolució  
La LOE i el seu desplegament autonòmic  
Convivència i atenció a la violència de gènere  
Educació emocional  
Atenció a la diversitat  
Plans de millora  
Necessitats específiques d'atenció educativa  
Tutoria i orientació  
Aprenentatge i desenvolupament de la personalitat  
Societat, família i educació  
Igualtat  
Sostenibilitat ambiental 16  
2. Específic Orientació professional: accés al mercat laboral  
Aprenentatge i ensenyança  
Relació entre les competències clau i la competència professional  
Desenvolupament de materials educatius  
Eines d'avaluació  
Eines TIC  
Innovació i iniciació a la investigació educativa  
Indicadors de qualitat  
Formació específica de l'especialitat  
 22  
3. Pràctic  
 Pràcticum I. Contextualització  
Pràcticum II. Pràctiques de cada especialitat docent  
Treball de fi d'estudis 22  
  
  
  
  
ANNEX II  
Model de certificat de la direcció del centre  
  
Inserisca ací les dades d'identificació del secretari/de la secretària (nom i cognoms, DNI) secretari/secretària del centre (nom del centre - localitat - codi del centre)  
  
CERTIFIQUE:  
Que d'acord amb les dades que obren en el centre, el senyor/la senyora (inserisca les dades de la persona que requerix el certificat: nom i cognoms, DNI), professor/professora d'aquest centre acredita el que segueix en referència als aspectes que figuren a continuació:  
Que pertany a l'especialitat del professorat (indique):  
Que la seua situació administrativa és (assenyale el que siga procedent):  
 Funcionari de carrera amb destinació definitiva en el centre  
 Funcionari en pràctiques o en expectativa de destinació  
 Funcionari interí  
 Es troba en una altra situació (especifique)  
  
  
Que ha impartit docència en el cicle formatiu (indique el nom del cicle formatiu) per un període mínim de 200 hores en aquest centre educatiu, durant el curs escolar (indique).  
I, perquè així conste, expedisc el present certificat als efectes de presentar-lo junt amb la matrícula en la formació regulada per l'Ordre 4/2016, d'1 de març, de la Conselleria d'Educació, Investigació, Cultura i Esport, per la qual es determinen, a la Comunitat Valenciana, les institucions educatives que poden oferir els estudis conduents a l'obtenció de la certificació oficial que acredite estar en possessió de la formació equivalent a la formació pedagògica i didàctica exigida en l'article 100 de la Llei Orgànica 2/2006, de 3 de maig, d'Educació, per a aquelles persones que, per raons derivades de la seua titulació, no puguen accedir als estudis de màster.  
(Població), (dia) de (mes) de 2016.  
(Segell del centre)  
Signat:Vist i plau  
(Nom i cognoms del director/directora)  
Secretari/ària del centre director/a del centre  
  
  
ANNEX III  
Model de declaració jurada i permís per a la consulta de dades en el Registre d'Universitats, Centres i Títols  
  
Nom i cognoms  
DNI  
Adreça postal  
Telèfon  
Correu electrònic  
Centre docent (nom, localitat i codi), si és procedent  
  
Manifeste no poder accedir al títol oficial de màster que acredite la formació pedagògica i didàctica d'acord amb el que estableixen els articles 94, 95 i 97 de la Llei Orgànica 2/2006, de 3 de maig, d'Educació, per a l'exercici de la docència en l'Educació Secundària Obligatòria, el Batxillerat, la Formació Professional i els ensenyaments de règim especial.  
Així mateix, concedisc permís a la Conselleria d'Educació, Investigació, Cultura i Esport, a través del Servei de Formació del Professorat, perquè consulte les meues dades en el Registre d'Universitats, Centres i Títols.  
Lloc i data  
Signatura